kardosdrur/scandi-wiki huggingface dataset:
The Dresden Dolls

The Dresden Dolls er et amerikansk band, som trods den komplicerede og indladende musik kun består af to personer: Sangeren og pianisten Amanda Palmer og trommeslageren Brian Viglione (tidligere en del af bandet Humanwine). De dannede bandet i 2001, efter at Brian havde set og var blevet imponeret af Amandas solooptræden. Duoen kalder deres musikgenre for "punk-cabaret", og da det er en selvopfundet genre, er de nok det eneste band i verden, der spiller denne. Begge gør de en dyd ud af at klæde sig ud i natklubtøj a la trediverne, imens de maler sig hvide i ansigterne med kraftig læbestift, sådan at de ligner porcelænsdukker. Teksterne i deres sange handler hovedsagligt om groteske lidt makabre emner, men er også tit svære at gennemskue ved første øjekast. De to musikere optræder tit erotisk i forhold til hinanden (hvilket for alvor kommer til udtryk i videoen til "Backstabber"). The Dresden Dolls optrådte i Danmark på Roskilde Festival i 2005.

Diskografi 
 A Is for Accident (2003)
 The Dresden Dolls (2003)
 Yes, Virginia... (2006)

The Dresden Dolls indholder følgende numre:
 Good Day
 Girl Anachronism
 Missed Me
 Half Jack
 672
 Coin-Operated Boy
 Gravity
 Bad Habit
 The Perfect Fit
 The Jeep Song
 Slide
 Truce

To af duoens umiddelbart bedst kendte sange findes på dette album:
"Coin-Operated Boy" omhandler sangerindens drøm om en mekanisk kæreste. "Girl Anachronism" handler om sindssyge. Der er lavet musikvideoer til begge, hvor Amanda og Brian selv spiller hovedrollerne. 

Yes, Virginia... indeholder følgende numre:
 Sex Changes
 Backstabber
 Modern Moonlight
 My Alcoholic Friends
 Delilah
 Dirty Buisness
 First Orgasnm
 Mrs. O
 Shores Of California
 Necessary Evil
 Mandy Goes To Med School
 Me & the Minibar
 Sing

Her er "Backstabber", "Shores Of California" og "Sing" mest kendte, og de handler henholdsvist om en forræder, mænd og kvinders forhold til hinanden og sang som våben mod alt muligt. De er alle blevet til musikvideoer. Titlen på cd'ern stammer fra et berømt læserbrev i den amerikanske avis "The Times", hvor en lille pige ved navn Virginia skriver ind og fortæller, at folk siger til hende, at julemanden er en myte. Hun vil blot vide, om der virkelig findes en julemand. Svaret inspirerede The Dresden Dolls til deres tredje album "Yes, Virginia...".

Eksterne henvisninger 

Duoer
Musikgrupper fra USA
Tyge W. Böcher

Tyge Wittrock Böcher (25. oktober 1909 i København – 15. marts 1983 i Gentofte) var en dansk botaniker, evolutionsbiolog, planteøkolog og plantegeograf, professor i botanik ved Københavns Universitet 1954-1979. Han blev Ridder af Dannebrog 1962 og Ridder af 1. grad 1971.

Standard auktorbetegnelse for arter beskrevet af Tyge W. Böcher: Böcher

Tyge Böcher var bror til geografen, professor Steen B. Böcher. Han var gift med Kirsten Jensenius, datter af tegneren Herluf Jensenius, og sammen fik de fire børn: zoologen Jens Böcher samt Ida, Henrik og Joakim.

Eksterne henvisninger 
 
 Kraks Blaa Bog for 1949

Personer fra København

Professorer fra Københavns Universitet
Botanikere fra Danmark
Riddere af 1. grad af Dannebrog
Personer i Kraks Blå Bog (afdøde)
Botanikere med autornavne
Personer i Dansk Biografisk Leksikon
Faglitterære forfattere fra Danmark
Danskere i 1900-tallet
Dansksprogede forfattere fra Danmark
Alumni fra Københavns Universitet
Botanikere aktive i Grønland
Botanikere fra Danmark
Johannes Iversen

Johannes Iversen (født 27. december 1904 i Sønderborg, død 17. oktober 1971) var en dansk palæoøkolog og planteøkolog, som var med til at grundlægge pollenanalyse som en videnskabelig disciplin.

Eksterne henvisninger 

Videnskabsfolk fra Danmark
Personer fra Sønderborg
Riddere af Dannebrog
Personer i Kraks Blå Bog (afdøde)
Ansatte ved Københavns Universitet
Alumni fra Københavns Universitet
Carsten Olsen

Carsten Erik Olsen (1. marts 1891 – 19 august 1974) var en dansk planteøkolog og -fysiolog, som var en pioner i studiet af vilde og dyrkede planters ernæring i jorde med forskelig surhedsgrad (pH).

Eksterne henvisninger 

 

Videnskabsfolk fra Danmark
Alumni fra Københavns Universitet
Ansatte ved Carlsberg Laboratorium
SPÖ

Sozialdemokratische Partei Österreichs (SPÖ) er et socialdemokratisk politisk parti i Østrig. Siden slutningen af 2. verdenskrig har det været blandt de to største partier i landet udover ÖVP. Partiet daterer sig tilbage til 1888 og er dermed et af de ældste partier i landets historie og har såvel på landsplan som på delstatsplan stor indflydelse med 3 af de 9 ministerpræsidentposter i delstaterne. 

Partiets politiske mål og hovedværdier er ifølge deres partiprogram fra 1998 frihed, lighed, retfærdighed, solidaritet og fuld beskæftigelse. Desuden anerkender de nødvendigheden af politisk liberalisering og modernisering.

Partiet har tætte bånd til fagbevægelsen i form af hovedorganisationen Österreichischer Gewerkschaftsbund, der omtrent svarer til danske LO.

SPÖ er medlem af De Europæiske Socialdemokrater og dets pt. (pr. 2013) fem medlemmer af Europaparlamentet sidder i Gruppen for Det Progressive Forbund af Socialdemokrater.

Antallet af medlemmer var 180.000 i marts 2017.

Kendte personer fra SPÖ 
 Victor Adler, Partiets grundlægger, provisorisk udenrigsminister for Tysk-Østrig 30. oktober-11.november 1918. Østrig blev en republik dagen efter Adlers død.
 Karl Seitz, Partiets formand fra 1918, Østrigs første præsident 1919-1920, borgmester i Wien 1923-1934. 
 Karl Renner, Statskansler 1918-1920 og 1945 såvel som Forbundspræsident 1945-1950
 Otto Bauer, Partiets stedfortrædende formand 1918-1934, udenrigsminister 21. november 1918-26. juli 1919, grundlægger af austromarxismen.  
 Friedrich Adler, generalsekretær i  Socialistisk Arbejder-Internationale (SAI) 1923-1940. 
 Theodor Körner, Forbundspræsident 1951-1957
 Adolf Schärf, Forbundspræsident 1957-1965
 Franz Jonas, Forbundspræsident 1965-1974
 Bruno Kreisky, Forbundskansler 1970–1983
 Fred Sinowatz, Forbundskansler 1983–1986
 Franz Vranitzky, Forbundskansler 1986–1997
 Viktor Klima, Forbundskansler 1997–2000
 Heinz Fischer, Forbundspræsident siden 2004
 Alfred Gusenbauer, Forbundskansler 2007-2008
 Werner Faymann, Forbundskansler 2008-2016
 Christian Kern, Forbundskansler 2016-2017

Referencer

Eksterne henvisninger 

 , Officielt website

Politiske partier i Østrig
Socialdemokratiske partier
Danish Sail Training Association

Danish Sail Training Association (DSTA) er de danske skole- og øvelsesskibes forening.

Det er DSTAs formål at støtte danske sejlførende skole- og øvelsesskibe, der beskæftiger sig med unges oplæring til søs, give unge danske mulighed for at møde unge fra andre nationer i venskabelig kappestrid og andet samvær i forbindelse med oplæring til søs, bidrage til at udvikle venskab og forståelse på tværs af politiske og kulturelle skel. 

DSTA er medlem af Sail Training International – den internationale organisation for sail training-associationer i Australien, Belgien, Bermuda, Canada, Danmark, Finland, Frankrig, Holland, Irland, Italien, Letland, Norge, Polen, Portugal, Rusland, Spanien, Sverige, Storbritannien, Tyskland og USA.

Som medlemmer optager DSTA danske sejlskibe, der sejler med unge, danske havnebyer, der er potentielle værter for Tall Ships' Races, havne, virksomheder og organisationer, der ønsker at støtte foreningens formål og opgaver samt enkeltpersoner, der ønsker at støtte foreningens formål og opgaver.

Blandt DSTAs medlemmer er skoleskibene Danmark og Georg Stage samt øvelsesskibene LOA, Jens Krogh og Skibladner II.

Eksterne henvisninger 
DSTA

Sail Training Association
Josef Pühringer

Josef Pühringer () (født 30. oktober 1949 i Traun) er en østrigsk jurist og politiker, der repræsenterer ÖVP. Han har siden 1995 været Landeshauptmann i delstaten Oberösterreich.

Biografi 
Josef Pühringer studerede retsvidenskab på universitetet i Linz og blev uddannet derfra i 1970. I 1976 blev han ophøjet til doktor i det samme fag. Mens han studerede arbejdede han som religionslærer i Traun.

Hans politiske karriere begyndte i 1973 i byrådet i hans hjemby. Fra 1981 var han desuden bypartiformand for ÖVP og fra november 1985 til april 1988 havde han posten som viceborgmester. Fra 1979 havde Pühringer et mandat i Oberösterreichs landdag og fra årsskiftet 86/87 var han ÖVP-partisekretær. I 1987 nåede han en position som fagminister i delstatsregeringen.

Siden d. 11. februar 1995 har Josef Pühringer været partiformand for ÖVP på delstatsplan og siden 2003 har han stået i spidsen for en såkaldt sort-grøn koalition, hvilket vil sige en koalition mellem det konservative ÖVP og det grønne parti.

Eksterne henvisninger 

 Officiel hjemmeside for Josef Pühringer (tysk) 

Politikere fra Østrig
Pave Julius 1.

Pave Julius 1. (død 12. april 352) blev valgt til pave 6. februar 337.

Julius var indfødt romer og blev valgt som Markus' efterfølger fire måneder efter dennes død. Han kendes primært for sin rolle i kontroversen om arianismen. Efter at tilhængerne af Eusebius af Nikomedia, som nu var blevet patriark af Konstantinopel, havde genfremsagt deres krav om Athanasius som biskop af Alexandria ved synoden afholdt i Antiochia i 341, besluttede de at sende en delegation til Constans, vestromersk kejser, og til Julius med forklaringer på deres bevæggrunde. Efter at have udtrykt en holdning til støtte for Athanasius inviterede Julius behændigt begge parter til at fremlægge deres holdninger ved en synode, som han selv skulle præsidere for. Forslaget blev dog afslået af de arianske østlige biskopper.

Efter denne anden forvisning fra Alexandria kom Athanasius til Rom og blev anerkendt som almindelig biskop ved synoden i 342, som Julius præsiderede for. Julius sendte et brev til de østlige biskopper, som er et tidligt tilfælde af kravene om forrang inden for kirkens verden for Roms biskop (der oprindeligt var pavens titel). Brevet hævdede, at selv om Athanasius og hans støtter havde uret, så skulle den alexandrinske kirke først have skrevet til paven. "Kan I være uvidende om", skrev Julius, "at det er sædvane, at vi først skulle være forespurgt, så det der er rigtigt, kan defineres herfra." (Epistel fra Julius til Antiochia).

Det var Julius' indflydelse, der betød, at kirkemødet i Sardica i Illyrien senere blev afholdt, og at kun 76 østlige biskopper deltog, men i øvrigt hastigt trak sig tilbage til Philippopolis, hvor de afsatte Julius, Athanasius og andre ved det alternative kirkemøde i Philippopolis. De tre hundrede vestlige biskopper, der forblev i Sardica, bekræftede de tidligere beslutninger ved den romerske synode og kom derved til at virke som en klar opbakning til Roms biskop, dvs. paven.

Julius betragtes som helgen i den romersk-katolske kirke med navnedag på hans dødsdag 12. april.

Eksterne henvisninger 

 Catholic Encyclopedia fra 1913 (findes på engelsk Wikisource – se til højre)

  

Paver fra Italien
Nytårstale

En nytårstale er den tale et statsoverhoved, regeringsleder eller andre holder nytårsaften eller nytårsdag.

Nytårstaler i Danmark

Statsminister 
Det var statsminister Thorvald Stauning der indledte traditionen i Danmark med den første radiotransmitterede nytårstale den 1. januar 1940. Statsministerens tale er typisk af konkret, politisk karakter. I nytårstalen ser statsministeren tilbage på årets større begivenheder, den aktuelle politiske situation og lancerer ind imellem større politiske planer for det nye år. Det var således i sin første nytårstale i 2002 at Anders Fogh Rasmussen lancerede sin stærkt omdiskuterede plan om sanering af råd og nævn. Talen har været udsendt fra forskellige lokaliteter gennem årene, men sendes i dag altid fra Marienborg. Statsministerens nytårstale har tidligere været sendt direkte, men har mindst de sidste 20 år været båndet.

Monarkiet 
I Danmark har monarken holdt nytårstaler siden 1. januar 1941, og tv har transmitteret den siden 1958. Fra 1959 har den været sendt direkte nytårsaften. Talen holdes i monarkens arbejdsværelse i residenspalæet på Amalienborg. Margrethe 2. har i sine taler hovedsagelig beskæftiget sig med etiske og kulturelle emner og har ikke holdt sig tilbage for at revse danskerne, bl.a. hvad angår holdningen til nydanskere. Som i 1984, hvor hun kritiserede dem for deres "danske humor og små, dumsmarte bemærkninger".

Se også 
 Danmarks statsministers nytårstale

Litteratur 
 Erik Ettrup (red.), Dronningens nytårstaler 1972-2008, Wacker Marketing, 2009.  .
 Eva Mellbin & Franz-Michael Skjold Mellbin, Nu Gælder Det Danmark! (De danske statsministres nytårstaler), Lindhardt & Ringhof, 2011,

Eksterne kilder og henvisninger 

 Dronningens nytårstale - samtlige nytårstaler fra 1972 til i dag 

Tale
Taler
Galaktose

Galaktose er et monosakkarid, mere specifikt en aldohexose, der bl.a. indgår i disakkaridet mælkesukker eller laktose. 

I naturen findes kun D-formen af galaktose. Galaktose indgår i glykoproteiner, og en ekstra galaktoseenhed på et membranprotein i røde blodlegemer giver ophav til blodtype B.

Polysakkarider opbygget af galaktose kendes især fra alger: Agar, carrageenan og furcellaran eller "Danish agar" (se Polysakkarider)

Biokemi
Kulhydrater
Peter Hirsch

Peter Hirsch (født 6. marts 1979 i København) er en tidligere dansk ishockeymålmand der senest spillede for Rungsted Ishockey.

Han startede karrieren i Nordsjælland Cobras men skiftede i en ung alder til Troja/Ljungby i Sverige. Efter tre sæsoner for Troja i de sekundære svenske rækker skiftede Hirsch i 2000 til MODO Hockey i den svenske Elitserie.

Peter Hirsch har spillet for Danmark ved 9 VM-slutrunder, heraf samtlige de 5 gange Danmark har deltaget ved A-VM. Han har for det meste været førstevalget på landsholdet og huskes bl.a. for at have stået en fremragende kamp ved VM i ishockey 2003 hvor Danmark debuterede ved A-VM med en sensationel sejr over USA på 5-2.

Peter Hirsch spillede i 2003 for Bakersfield Condors i ECHL uden større succes. Han har de seneste sæsoner spillet både i Sverige og i Danmark.

Eksterne links 
Statistik fra www.eurohockey.net
Statistik Eliteprospects.com

Ishockeyspillere fra Danmark
Superisliga-spillere fra Nordsjælland Cobras
Superisliga-spillere fra AaB Ishockey
Personer fra København
Tartrazin

Tartrazin er et såkaldt azofarvestof, som har bruttoformlen C16H9N4Na3O9S2. Det er mistænkt for at påvirke nervesystemet og psyken, ikke mindst hos børn.. Tilsættes fx gul sodavand og vingummi. Tartrazin har e-nummer E102.

Eksterne referencer 

Farvestoffer i fødevarer
In Another Land

”In Another Land” er en sang fra Bill Wyman, bassisten fra det engelske rock ’n’ roll band The Rolling Stones. Det er en af to sange som blev skrevet af Bill Wyman (den anden er ”Downtown Suzie”), og den eneste sang som blev sunget af ham selv. Den blev indspillet som single i december 1967, men kom ikke langt, den fik kun en 87. plads i USA. Det er ikke en Rolling Stones single, men den blev udgivet som en og fik en af bandets sange på som b-side. 

Musikerne på sangen er sangeren Steve Marriott på akustisk guitar sammen med Ronnie Lane (begge fra Small Faces). Nicky Hopkins på Cembalo og klaver, Charlie Watts på trommer, Brian Jones på Mellotron, Bill Wyman på bass. Mick Jagger og Keith Richards lagede kor ind på et senere tidspunkt af indspilningerne.

I slutningen af sangen kan man hører Wyman snorke.

Eksterne henvisninger 

Tekst og info til ”In Another Land”
Youtube.com Hør ”In Another Land”

Rolling Stones-sange
Singler fra 1967
Genvej

Genvej har flere betydninger:
Tastaturgenvej –  er en tast eller en kombination af flere taster, der udfører en prædefineret funktion på et tastatur.
Computer genvej – en fil som kun indeholder destinationsadresse til en anden fil på computeren.
 Short Cuts – er en film fra 1993.
 Skyde genvej (eller tage en smutvej) – begreb der betegner det at tage en kortere vej end den normale, såvel bogstaveligt som i overført betydning.
For information om genveje i Wikipedia projektet
Wikipedia:Genvej – hvordan genveje virker i Wikipedia.
Wikipedia:Tastaturgenveje – liste over genveje, som gør det lettere at surfe rundt i Wikipedia.
Wikipedia:Genvejsliste – liste over genveje i Wikipedia-projektet.
Billardkø

En billardkø er en stav lavet af træ og/eller metal, med en lille stykke læder med stof på, som bliver kaldt for en dup.

En billardkø er som regel 147 cm lang, den er lavet af ahorntræ eller hardwood. De bliver typisk produceret i Italien og England.

Prisen på en billardkø kan svinge fra 200 kr til 20.000. Der er mange former for keglebillard, dog er køen de bruger fælles;
11 mm læderdup & trægevind er kendetegnene for en billardkø.

Nyere billardkøer er også begyndt at bruge nye former for gevind for at få en kø der holdere i længere tid.
læderdupperne sving fra 10mm til 12mm.

Kø
Østrigs flag

Østrigs flag består af en horisontal hvid stribe på rød bund. Sammen med det danske flag gør Østrig krav på at have et af verdens ældste flag. Imidlertid har det røde og hvide flag ikke været i kontinuerlig brug som Østrigs flag gennem historien. Da Habsburgmonarkiet brød sammen i 1918 havde de røde og hvide farver konkurrence fra sort og gult. Østrigs flag, som vi kender det i dag, blev først officielt vedtaget i 1919. Disse farver blev valgt, netop på grund af de historiske relationer, man fandt frem til dengang. 

Farverne siges at stamme fra hertug Leopold V af Østrig (1157-1194), som ved Slaget ved Acre under korstoget blev dækket af blod. Men da han fjernede sit bælte, kunne man se en hvid stribe, hvor bæltet havde været. Egentlig stammer flaget fra 1200-tallet, da hertug Frederik II af Østrig ville lægge afstand til den tysk-romerske kejser. 

Rød og hvid er også farverne for flere af landets delstater: Oberösterreich, Salzburg, Tyrol, Vorarlberg og Wien. 

Østrigs statsflag har rigsvåbnet sat ind i midten af flaget.

Præsidentflag 
Forbundspræsidenten fører et flag inspireret af militære faner, noget flammeborden i rødt og hvidt vidner om. Formatet er kvadratisk og midterste del af flagdugen er delt i Østrigs farver: rød-hvid-rød. I midten af flaget findes Østrigs rigsvåben i et hvidt våbenskjold med rund underkant. Statsrådet i forbundsregeringen benytter samme flag.

Litteratur 
Peter Diem: Die Symbole Österreichs, Wien, 1995

Eksterne henvisninger 

 Østrigs symboler (tysk) af Peter Diem
 Fane og flagetikette (tysk) af Peter Diem
 Hoheitszeichen Østrigs Bundesheer

Flag fra Europa
Flag
Nationale flag
Peter Senge

Peter Michael Senge (1947) er amerikansk forsker og direktør for Center for den Læring Organisation på MIT Sloan School of Management. Han er mest kendt som forfatter til bogen Den Femte Disciplin: Den lærende organisations teori og praksis fra 1990 (dansk 1995).

Biografi 
Peter Senge blev født i 1947. Han fik sin bachelorgrad i Aerospace engineering fra Stanford universitetet. På Stanford studerede Senge også filosofi og tog i 1972 kandidatgrad i sociale systemers modeller på MIT. I 1978 opnåede han Ph.D. ligeledes fra MIT. 

Han er i dag senoriforsker ved MIT og grundlægger og bestyrelsesformand for Society of Organizational Learning (SoL). Senge er endvidere direktør forCenter for Organisatorisk Læring.

Beskæftigelse 
En ingeniør af praksis. Peter var protege' hos Jay Wright Forrester og studerede indgående Chris Argyris og Robert Fritz's arbejde. Han byggede sin bog ved at pionerarbejde med de fem discipliner i virksomheder som Ford, Chrysler, Shell, AT&T, Hannover Insurance og Harley-Davidson igennem 70'erne og 80'erne og frem til i dag.

Organisationsudvikling 
Senge slog igennem i 1990erne som en afgørende figur indenfor organisationsudvikling med bogen Den femte disciplin, hvor han lancerede begrebet den lærende organisation. Den lærende organisation dækker over en dynamisk forståelse af systemerne i en organisation, der befinder sig i en konstant tilstand af tilpasning og forbedring.

Udgivelser 
Peter Senge har skrevet en række bøger og artikler. Et udvalg:
 1990, Den femte disciplin, Den lærende organisations teori og praksis 
 1994, The Fifth Discipline Fieldbook
 1999, The Dance of Change
 2004, Presence: Human Purpose and the Field of the Future"], published in 2004.
 2005, Presence: An Exploration of Profound Change in People, Organizations, and Society''. 
 2007, Forandringens Formationer, Udfordringerne i at bevare fremdriften i den lærnede organisation
 2007, Skabende nærvær – om nutidsforståelse og fremtidsvisioner. Peter Senge, C.Otto Sharmer, Joseph Jaworsky, Betty Sue Flowers. Forlaget KLIM.

Referencer

Eksterne henvisninger 

 SoL, Society for Organizational Learning
 Senge at SoL 
 Stanford Learning Organization Web (SLOW)
 Peter Senge Bio 
 Peter Senge and the Learning Organization at the Infed Website
 Senge's teachings and its relevance to the Bhagavad Gita

Organisationsteoretikere
Personer fra USA
Den paneuropæiske picnic

Den paneuropæiske picnic var en fredsdemonstration ved grænsen mellem Østrig og Ungarn nær byen Sopron (Ödenburg). Demonstrationen blev gennemført den 19. august 1989. Med tilsagn fra begge lande skulle en grænseovergang mellem byerne Sankt Margarethen im Burgenland og Sopronkőhida være åben i 3 timer som en symbolsk gestus. På netop det sted havde den daværende østrigske udenrigsminister Alois Mock og hans ungarske kollega Gyula Horn den 27. juni 1989, sammen trængt gennem grænsehegnet for at understrege opbygningen af et overvågningsanlæg gennem Ungarn, der var påbegyndt 2. maj 1989.

Mere end 600 DDR-borgere udnyttede den korte åbning af jerntæppet den 27. juni til at flygte mod vest gennem Ungarn ind i Østrig, efter de gennem udsendte flyveblade var blevet gjort opmærksomme på den Paneuropæiske Skovtur. De ungarske grænsesoldater reagerede – på trods af befalinger om at skyde alle, der prøvede at krydse grænsen – roligt og velovervejet. 

Udover de få hundrede, der fik muligheden for at flygte, ventede atter tusinde på at få chancen for at krydse grænsen. Mange af disse troede ikke på, at grænsen ville blive åbnet den dag og derfor blev antallet af grænseovergængere dog også beskedent. I de følgende dage blev overvågningen af den ungarske grænse forstærket, på ordre af den ungarske regering og den øvrige flugt over grænsen blev dermed begrænset, indtil Ungarn endegyldigt åbnede sine grænser for DDR-borgere den 11. september 1989.

Den paneuropæiske picnic står i dag som en af de vigtigste milesten på vejen mod det endelige sammenbrud af DDR og den efterfølgende genforening af Tyskland efter enden af Den kolde krig. Hvert år på den 19. august fejres begivenheden på stedet for grænseovergangen. Arrangørerne af picnic'en var medlemmer af oppositionspartiet ungarske Demokratiske Forum og den Paneuropæiske union. Europaparlamentsmedlem Otto von Habsburg (CSU) og den ungarske statsminister og fornyer Imre Pozsgay, var protektorer for foretagendet. 

Erich Honecker gav følgende erklæring til The Daily Mirror om den paneuropæiske picnic: 
Habsburg uddelte flyveblade så langt væk som til Polen på hvilke det stod, at der ville blive afholdt en picnic, som modtagerne (de østtyske turister) var inviterede til. Når de så kom til picnicen gav man dem gaver, mad og tyske mark, hvorefter man overtalte dem til at komme til Vesten.

Mindesmærker 
Et kunstværk af en ungarsk kunstner, som forestiller åbnede døre, er opstillet på stedet for grænseåbningen. 

I 1996 blev en 10 meter høj skulptur i specialstål opstillet i Fertőrákos nær Sopron, lavet af kunstneren Gabriela von Habsburg. Den symboliserer et stykke opstillet pigtråd og på afstand har den formen af et kors.

Eksterne henvisninger 
  – Darstellung der Ereignisse auf der Website der Paneuropäischen Union, mit Abbildungen der Einladungs-Flugblätter 
 Die Situation vor Ort aus der Sicht des Grenzortes Sankt Margarethen 

Europas historie
Den kolde krig
Abstrakt (begreb)

Abstrakt er det, der ser bort fra det umiddelbart givne og individuelle til fordel for det afledte og mere almene. Den generelle begrebsverden er derfor abstrakt fordi man tager udgangspunkt i flere individers sammenfattede mening i stedet for hvad der konkret er meningen hos et individ. Abstrakt bliver tit forklaret ved hjælp af antonymet konkret.

Filosofiske grundbegreber